《代赵信甫千人助冬衣》
宋代·陈著

忆昔浑家衣天香，翩翩风流公子裳。
蟾宫步武云送上，雁塔姓名星摇芒。
绿袍照眼初意锐，青毡入手前路长。
谁知蕉鹿成夜梦，日与蓬鷃争时光。
累累鹄形走山谷，战战茧足履冰霜。
貂裘已弊有嫂轻季子，牛衣虽泣无妻问王章。
悬鹑襹褷不投俗，扪虱勃窣徒谈王。
岂不欲羡补衮居峻地，岂不欲著锦绣归故乡。
顾瞻外饰至此面自赪摸索中襟凄其汗如滂。况今玄冥令凛冽，
难把赤立身支当。彼狨鞍宝马重狐貉，
彼毳茵绣帐双鸳鸯。或锦步障五十里，
或金缕衣十二行。与富贵家自择伴，
如衰飒辈难登堂。老者衣帛盍早计，
大寒索裘真痴忙。缙绅遗绪惨莫继，
章缝本色终难忘。从来固多急义谱，
今亦何敢浅识量。君不见履常长贫冻至死，
絮袄不具有识空悲伤。又不见范叔一寒如此极，
绨袍之恋千载犹芬芳。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。